P6_TA(2005)0052

Nälän ja köyhyyden torjunta

Euroopan parlamentin päätöslauselma toimista nälkää ja köyhyyttä vastaan

Euroopan parlamentti, joka

- ottaa huomioon 20. syyskuuta 2004 annetun New Yorkin julistuksen toimista nälkää ja köyhyyttä vastaan, jonka on allekirjoittanut 111 kansallista hallitusta, mukaan luettuina kaikki EU:n jäsenvaltiot,

- ottaa huomioon 8. syyskuuta 2000 annetun vuosituhannen julistuksen, jossa esitellään kansainvälisen yhteisön yhdessä laatimat vuosituhannen kehitystavoitteet köyhyyden nujertamiseksi, sekä YK:n vuosituhannen vaihteen hankkeita koskevan raportin "Investing in Development: A Practical Plan to Achieve the Millennium Development Goals", joka julkistettiin Brysselissä 18. tammikuuta 2005,

- ottaa huomioon vuonna 2002 pidetyn YK:n kauppa- ja kehityskokouksen (UNCTAD) raportin "Escaping the Poverty Trap", joka koskee vähiten kehittyneitä maita,

- ottaa huomioon työjärjestyksen 108 artiklan 5 kohdan,

A. katsoo, että äärimmäinen köyhyys koskettaa yli miljardia ihmistä, jotka voivat käyttää elämiseen vähemmän kuin yhden US-dollarin päivässä, ja samalla asukasta kohden laskettujen tulojen ero maailman köyhimpien ja rikkaimpien maiden välillä on yli kaksinkertaistunut viimeksi kuluneiden 25 vuoden aikana,

B. ottaa huomioon, että kehitysavun, velkahuojennuksen ja kaupan tunnustetaan liittyvän yhteen ja että kaikilla näillä kolmella alalla toteutettavien toimien on täydennettävä toisiaan todellisen kehityksen aikaansaamiseksi,

C. ottaa huomioon arvion, jonka mukaan vuotuinen kansainvälinen avustus (nykyisin 50 miljardia dollaria) on vähintään kaksinkertaistettava, jotta vuosituhannen tavoitteet saavutetaan, ja että kaksi kolmasosaa kehitysmaista käyttää enemmän varoja lainanhoitokuluihin kuin sosiaalisiin peruspalveluihin,

D. ottaa huomioon, että EU ja sen jäsenvaltiot ovat jääneet jälkeen vuosituhannen tavoitteita koskevien sitoumustensa täyttämisessä ja että vain neljä jäsenvaltiota on tähän mennessä saavuttanut tavoitteen, jonka mukaan 0,7 prosenttia bruttokansantulosta annetaan kehitysapuun,

E. katsoo, että vuosi 2005 on täynnä suuria haasteita, sillä G8-maiden toiminta keskittyy Afrikkaan ja ilmastonmuutokseen, YK arvioi maailmanlaajuisesti heikkoa edistystä vuosituhattavoitteiden saavuttamisessa ja Hongkongissa pidetään joulukuussa WTO:n ministerikokous, joka on ratkaiseva välivaihe Dohan kehityskierroksella,

F. ottaa huomioon, että OECD jakaa kehitysmaat viiteen ryhmään niiden bruttokansantuotteen mukaan ja että köyhimpiä näistä maista ovat vähiten kehittyneet maat; ottaa huomioon, että EU ja suurin osa sen jäsenvaltioista ei priorisoi kehitysavun antamista köyhimmille maille,

Avun määrä ja tehokkuus

1. ilmaisee vakavan huolensa siitä, että Saharan eteläpuolella sijaitseva alue ei ole — viisi vuotta YK:n esittämien vuosituhannen kehitystavoitteiden hyväksymisen jälkeen — saavuttanut eikä ole edes lähestynyt yhtäkään kahdeksasta kehitystavoitteesta, jotka alueen on tarkoitus saavuttaa vuoteen 2015 mennessä; korostaa, että ellei kansainvälinen yhteisö lisää merkittävästi kehitysapunsa laatua ja määrää, vuosituhannen kehitystavoitteet jäävät saavuttamatta monissa vähiten kehittyneissä maissa, etenkin Saharan eteläpuolisessa Afrikassa;

2. onnittelee niitä neljää jäsenvaltiota [1], jotka ovat ylittäneet kehitysavun tavoitteeksi asetetun rajan (0,7 prosenttia bruttokansantuotteesta) ja kiittää niitä viittä jäsenvaltiota [2], jotka ovat laatineet aikataulun virallisen kehitysavun saattamiseksi tälle tasolle ja erityisesti niitä uusia jäsenvaltioita, jotka ovat merkittävästi lisänneet kehitysapumäärärahojaan; vaatii niitä jäsenvaltioita, jotka eivät ole saavuttaneet tätä tavoitetta eivätkä laatineet aikataulua sen saavuttamiseksi, tekemään niin viipymättä;

3. kehottaa komissiota tulevassa kehitysavun maksusitoumuksien tarkistamista koskevassa tiedonannossaan ehdottamaan EU:n laajuisen aikataulun laatimista, jotta mahdollisimman moni jäsenvaltio saavuttaisi 0,7 prosentin tavoitteen vuoteen 2010 mennessä, sekä asettamaan pitemmät määräajat uusille jäsenvaltioille; kehottaa vahvistamaan keskipitkän aikavälin vuotuisia tavoitteita virallisen kehitysavun lisäämiseksi yleisten asioiden ja ulkosuhteiden neuvoston sekä Ecofin-neuvoston valvonnan alaisuudessa;

4. panee merkille käynnissä olevan keskustelun ja lukuisat aloitteet kehityksen edistämiseen tarkoitetuista innovatiivisista rahoitustoimista; kehottaa komissiota ja EU:n jäsenvaltioita kiinnittämään enemmän huomiota kaikkiin tämäntyyppisiin aloitteisiin, olivatpa ne julkisia tai yksityisiä, pakollisia tai vapaaehtoisia, yleisiä tai rajoitettuja; painottaa, että tällainen rahoitus ei saa olla osa hallitusten tekemää sitoumusta, jonka mukaan 0,7 prosenttia bruttokansantuotteesta annetaan viralliseen kehitysapuun, vaan sen on oltava tämän lisäksi annettavaa ylimääräistä rahoitusta;

5. pahoittelee, että vuonna 2003 vain 2,4 prosenttia EU:n kehitysmäärärahoista oli kohdennettu peruskoulutukseen ja 3,8 prosenttia terveydenhuoltoon, vaikka parlamentti on jatkuvasti vaatinut, että näiden määrärahojen osuuden olisi oltava vähintään 20 prosenttia; kehottaa siksi komissiota parantamaan omaa osuuttaan vuosituhannen tavoitteiden saavuttamisessa varmistamalla, että terveydenhuoltoon ja koulutukseen tarkoitettuja määrärahoja lisätään huomattavasti;

6. kehottaa käyttämään annettua apua tehokkaammin, muuttamalla erityisesti painopisteitä, lopettamalla lahjoittajaan sidotun avun käytännön ja yhdistämällä varoja kansainvälisesti, jotta köyhimmille maille voitaisiin myöntää lisäapua; vaatii kahdenvälisiä ja monenvälisiä lahjoittajia yhdenmukaistamaan toimintamenettelyjään, ohjaamaan apua maiden esittämien painopisteiden mukaisesti ja tarjoamaan konkreettisia tuloksia;

7. toistaa EY:n perustamissopimuksen 178 artiklassa mainitun vaatimuksen, jonka mukaan yhteisön on, suorittamalla vaikutusten ennakkoarviointeja, järjestelmällisesti arvioitava, vaikuttavatko sen toteuttamat muut poliittiset toimet kielteisesti kehitysyhteistyön tavoitteisiin;

8. tunnustaa, että köyhyyden poistamiseksi ei ole olemassa yhtä kaikille sopivaa ratkaisua, mutta nostaa esille kestävän poliittisen sitoutumisen, avoimuuden ja vastuullisuuden korruption lopettamiseksi, valmiuksien kehittämisen pyrkimyksenä saavuttaa hyvän hallintotavan tavoite sekä kaikkien osapuolten välisen kumppanuuden;

9. kehottaa EU:ta ja sen jäsenvaltioita varmistamaan, että kehitysapu suunnataan edelleen köyhyyden lievittämiseen ja vuosituhannen tavoitteiden saavuttamiseen; kehottaa Euroopan unionia tämän vuoksi toimimaan esimerkkinä ja panemaan pikaisesti täytäntöön YK:n vuosituhannen vaihteen hanketta koskevan raportin "Investing in Development: A Practical Plan to Achieve the Millennium Development Goals";

10. kehottaa komissiota tässä yhteydessä tekemään EU:n kehitysmäärärahoista tehokkaampia ja näkyvämpiä varaamalla tuntuvasti uusia määrärahoja sen mahdollistamiseksi, että EU on edelläkävijän asemassa maailmanlaajuisissa aloitteissa, sekä erityisesti harkitsemaan vuosituhathankkeessa ehdotettuja nopeita aloitteita ("Quick Win") (esimerkiksi malariakärpäsiltä suojaavien verkkojen tai malarialääkkeiden hankkimiseen, ala-asteen opetuksesta perittävien maksujen poistamiseen ja lannoitteiden hankkimiseen pienviljelijöille), sillä tällainen toiminta nostaisi nopeasti ja laajasti miljoonien ihmisten elintasoa kehitysmaissa;

Velkahuojennukset

11. painottaa, että kaikkien luotonantajien ja etenkin kansainvälisten laitosten ja kansallisten hallitusten on sovittava kaikkien kehitysmaiden velan vaiheittaisesta poistamisesta ja asetettava vähiten kehittyneet maat etusijalle; kehottaa komissiota ja jäsenvaltioita tämän vuoksi ottamaan johtoaseman monenvälisillä ja kahdenvälisillä foorumeilla kehitysmaiden ulkomaanvelkojen mitätöimisessä;

12. pitää myönteisenä G8-maiden ja muiden EU:n jäsenvaltioiden antamaa esimerkkiä sataprosenttisesta kahden- ja monenvälisten velkojen anteeksiantamisesta maailman köyhimmille maille;

13. painottaa, että velkahuojennuksessa olisi priorisoitava kaikkia vähiten kehittyneitä maita sekä maita, joille velkahuojennus on tarpeen vuosituhannen tavoitteiden saavuttamiseksi; korostaa, että velkahuojennuksia olisi toteutettava sellaisten hallitusten kanssa, jotka kunnioittavat ihmisoikeuksia ja hyvän hallintotavan periaatteita, ja sillä ehdolla, että hallitusten huojennuksesta saamat varat kanavoidaan niiden yhteisöjen köyhimpien auttamiseen;

Kansainvälinen kauppa

14. katsoo, että vapaa, oikeudenmukainen ja kehitystä edistävä monenkeskinen kauppajärjestelmä on tehokas menetelmä köyhyyden ja nälänhädän perimmäisten syiden poistamiseen; kehottaa EU:ta edistämään tällaista järjestelmää keinona, jolla lievitetään köyhyyttä ja samalla myös varmistetaan köyhimpien maiden parempi markkinoillepääsy sekä annetaan niille asianmukaista kauppaan liittyvää teknistä apua, mukaan lukien kehitysmaiden valmiuksien kehittäminen, kauppaan perustuvien kehitysmahdollisuuksien maksimoimiseksi;

15. korostaa kehitysmaiden tarvetta suojella kehittymässä olevia maatalousalojaan ja painottaa, että vähiten kehittyneiltä mailta ei saa vaatia keskinäistä kaupan vapauttamista;

16. kehottaa EU:ta ryhtymään konkreettisiin toimiin köyhyyttä vastaan varmistamalla, että sen noudattama kauppa-, kehitysyhteistyö- ja maatalouspolitiikka on johdonmukaista siten, että kaikki välitön ja välillinen kielteinen vaikutus kehitysmaiden talouksiin estetään;

Lopuksi

17. kehottaa Euroopan unionia ja kansainvälistä yhteisöä olemaan pitämättä vuosituhattavoitteita "lopullisena päämääränä" ja näkemään ne sen sijaan välitavoitteina äärimmäisen köyhyyden nujertamisessa;

***

18. kehottaa puhemiestä välittämään tämän päätöslauselman neuvostolle, komissiolle, jäsenvaltioiden ja ehdokasvaltioiden hallituksille ja parlamenteille, AKT:n ja EU:n neuvostolle ja yhteiselle parlamentaariselle edustajakokoukselle, Yhdistyneille Kansakunnille, Afrikan unionille, Kansainväliselle valuuttarahastolle, Maailmanpankille, G8-maiden valtionpäämiehille ja Pariisin klubin maiden hallituksille.

[1] Tanska (0,84 prosenttia), Alankomaat (0,81 prosenttia), Luxemburg (0,8 prosenttia) ja Ruotsi (0,7 prosenttia).

[2] Belgia (vuoteen 2010 mennessä), Suomi (vuoteen 2010 mennessä), Ranska (vuoteen 2012 mennessä), Espanja (vuoteen 2012 mennessä) ja Yhdistynyt kuningaskunta (vuoteen 2013 mennessä).

--------------------------------------------------